# Hovedfunn fra Arbeidsgiverundersøkelsen 2010

**Arbeidsgiverne er fornøyd**

9 av 10 arbeidsgivere kan tenke seg å ansette kandidater med samme bakgrunn fra UiO igjen. Dette

tallet har økt siden forrige undersøkelse (2006) fra 86 til 88 prosent, og andelen er høy for alle

grupper.

**Høy fagkompetanse og gode formidlingsevner**

Arbeidsgiverne vurderer ferdighetene til kandidater fra UiO som gode. Den kvalifikasjonen som får

høyest score er fagkompetanse, hvor kandidatene får en gjennomsnittscore på 4,1 til 4,51.

Andre kvalifikasjoner som UiOs kandidater scorer høyt på er evne til å tilegne seg ny kunnskap, evne

til å formidle kunnskap, evne til å arbeide selvstendig, evne til analytisk tenkning, og skriftlig og muntlig

kommunikasjon.

**Viktigste kvalifikasjoner ved ansettelse**

Lederne ble i undersøkelsen bedt om å velge ut kvalifikasjonene de mente er viktigst ved ansettelse.

Evne til å tilegne seg ny kunnskap (55 prosent) var regnet som viktig av flest, men også evne til å

formidle kunnskap (47 prosent), evne til å arbeide selvstendig (42 prosent) og evne til å arbeide

produktivt i team (41 prosent) scoret høyt. Mange ser det dessuten som viktig å beherske muntlig og

skriftlig kommunikasjon

**Kandidatene undervurderer egen kompetanse**

Arbeidsgiverne vurderer de fleste av kandidatenes kvalifikasjoner som bedre enn det kandidatene selv

gjør. Kandidaten vurderer imidlertid sin evne til analytisk tenkning og skriftlig kommunikasjon bedre

enn det lederne vurderer dem. Kandidatene er minst fornøyde med den bransje- og

virksomhetsforståelsen de har opparbeidet gjennom utdanningen, og vurderer den langt dårligere enn

det arbeidsgiverne gjør.

**Mastergrad mest relevant**

Av alle med god kjennskap til utdanningene ved UiO er det 93,3 prosent som vurderer utdanning på

mastergradsnivå som relevant eller svært relevant. Utdanning på bachelorgradsnivå er også relevant

og hele 86,6 prosent vurderer utdanning på dette nivået som relevant eller svært relevant. Det er

særlig i utdanningssektoren at bachelorgradsnivå er vurdert som relevant.

**UiO-kandidater ønskes som søkere**

Blant de som oppgir at de har ansatte med høyere utdanning fra de aktuelle fagområdene, men ingen

fra UiO, er det to av tre som oppgir som årsak at de ikke har hatt noen søkere fra UiO. En av fire

oppgir at kandidatene fra UiO ikke passer deres faglige profil. Fra kommentarene lederne har gitt

kommer det frem at en del mener de ikke ansatte fra UiO på grunn av geografisk beliggenhet, og at

det er mer naturlig å ansette kandidater fra lokale universiteter og høyskoler.